Karina Adsbøl (DD), 2025-05-16:
Tak for det, formand.
De var måske taget på camping, hvor børnene kunne lege og møde andre børn og have fælles samvær, men mange børnefamilier må så undvære den ekstra fridag, de kunne nyde sammen med deres børn i familiens ånd.
Men i hvert fald tak for muligheden for at tale om det her emne, som er afgørende for vores samfunds fremtid, nemlig børn og unges trivsel.
I lyset af Trivselskommissionens nylige afrapportering står det jo klart, at vi står over for en vigtig opgave, og det er at skabe et læringsrigt, trygt og støttende miljø, hvor alle børn og unge kan blomstre.
Danmarksdemokraterne ønsker et Danmark, hvor trivsel er grundlaget for børns udvikling og læring.
Det er vores fælles ansvar at skabe et samfund med gode rammer, hvor alle har mulighed for at realisere deres potentiale.
Trivselskommissionens rapport peger på flere centrale punkter: behovet for øget fokus på det sociale miljø i skolerne, forbedrede indsatser for børn med særlige behov, en styrket inddragelse af forældre og lokalsamfund samt en mere helhedsorienteret tilgang til trivsel.
For at skabe bedre trivsel for børn og unge er der flere områder, vi kan fokusere på.
Det er at styrke det sociale fællesskab.
Det er jo også noget, vi for nylig har haft stor interesse i alle sammen i forhold til den aftale, vi lige har indgået omkring erhvervsskolerne.
Så er der fokus på den mentale sundhed.
Så er der den sunde livsstil, som også er vigtig.
Det er også at fremme fysisk aktivitet, sund kost og tilstrækkelig søvn.
Det ved vi også er noget, der bidrager til trivsel og velvære.
Herunder er der en positiv skole- og fritidskultur.
Anerkendelse og ros kan nemlig styrke selvtilliden.
Så er der også involvering af børn og unge.
Det er også vigtigt at lytte til deres stemmer og også inddrage dem i beslutninger, der vedrører deres hverdag, for det øger jo følelsen af ejerskab og ansvar.
Og det, der i hvert fald også er utrolig vigtigt, og som man snakker meget om, men som man tit fejler i, er hele forebyggelsen og den tidlige indsats.
Det er, at man tidligt får identificeret de udfordringer, der er, så man kan hjælpe børn og unge med at håndtere dem, inden det udvikler sig til alvorlige problemer.
Familiesamarbejde er utrolig vigtigt.
Det er at støtte familier i at skabe et trygt og kærligt hjemmemiljø, hvor børn kan udvikle sig optimalt.
Der er jo flere af de her tiltag, som kræver et samarbejde mellem skole og forældre, lokale organisationer, fritidslivet og det bredere samfund ved at have fokus på løsningerne.
Vores ambition er at skabe et samfund, hvor trivsel ikke blot er en målsætning, men en grundlæggende værdi, der gennemsyrer alle aspekter af børns liv, og det kræver netop et samarbejde på tværs af sektorer, og det er den største udfordring, også herinde: Det er stadig væk silotænkningen og opdeling i sektorer.
Men der er også en gruppe børn, jeg vil nævne her i dag, og jeg ved også, at det er en gruppe børn, som har en stor plads i SF's hjerte.
Det handler netop om de børn, som af en eller anden årsag ikke har mulighed for at bo hjemme hos deres forældre, men bor et andet sted, enten i en plejefamilie, er anbragt på en døgninstitution eller andet.
Vi ved, at det også er en gruppe, der har brug for ekstra stor støtte.
Vi ved, at mange af dem ikke får en uddannelse, og at flere af dem desværre også ender i hjemløshed.
Der er hyppige flytninger mellem institutioner og manglende støtte i skolen, og fra Danmarksdemokraternes side mener vi i hvert fald, at det er utrolig vigtigt, at vi også styrker det område.
Jeg kan se, at tiden render for mig her, men jeg vil bare sige til slut: Lad os alle sammen tage et ansvar for at skabe et Danmark, hvor vores børn og unge føler sig set, hørt og støttet i dag og i fremtiden.
Så har jeg en vedtagelsestekst, jeg gerne vil læse op, og det er simpelt hen på vegne af Danmarksdemokraterne, for der har været flere vedtagelsestekster sendt rundt, men altså, folkeskoleforligskredsen holder sig jo meget for sig selv, så nu har jeg lavet min egen:
Forslag til vedtagelse
I den forbindelse ses der med bekymring på udviklingen i skolevægring og andelen af børn og unge, der forlader skolen uden at kunne regne og skrive, samt at foreningslivet og forpligtende fællesskaber er under pres.
Folketinget ønsker, at alle børn og unge får de bedste forudsætninger for at møde modgang og udfordringer med kompetencer, karakter og sunde relationer.
I den forbindelse bemærkes det, at mistrivsel, der er i risiko for at udvikle sig til sygdom, skal behandles, ligesom børn, der er i særlig risiko, fordi de f.eks. kommer fra hjem med vold, misbrug eller sygdom, skal have god og rettidig hjælp.
Derfor opfordres regeringen til at sikre en god implementering af det lettilgængelige tilbud i hele landet, at få nedbragt ventetiderne i psykiatrien og at styrke børnehusene.«
Tak for ordet.